CELEX: 52012JC0021
Language: ro
Date: 2012-07-12
Title: Propunere comună de REGULAMENT AL CONSILIULUI de modificare a Regulamentului (CE) nr. 267/2012 privind măsuri restrictive împotriva Iranului

|
			
		
		
		52012JC0021
		
			Propunere comună de REGULAMENT AL CONSILIULUI de modificare a Regulamentului (CE) nr. 267/2012 privind măsuri restrictive împotriva Iranului /* JOIN/2012/021 final - 2012/0197 (NLE) */
			
				
		
		
			
			   	EXPUNERE DE MOTIVE
(1)              
La 23 martie 2012, Consiliul a adoptat Regulamentul
(UE) nr. 267/2012 care abrogă și înlocuiește Regulamentul (UE)
nr. 961/2010.
(2)              
În cazul în care un stat membru ia măsuri
pentru a se asigura că obligațiile legale cu privire la
sănătatea și siguranța lucrătorilor și la
protecția mediului sunt respectate în cazul în care cooperarea cu
persoane, entități sau organisme din Iran pot fi afectate de
prezentul regulament, un stat membru trebuie să fie autorizat, în cazuri
de urgență, să ia aceste măsuri fără notificare
prealabilă, cu condiția ca, ulterior, acesta să informeze în cel
mai scurt timp celelalte state membre și Comisia.
(3)              
În cazul în care un stat membru a acordat o
licență pentru desfășurarea activităților de
exploatare a hidrocarburilor unei persoane, entități sau organism
desemnat (și anume, inclus pe lista din anexa IX, căruia i se
îngheață activele), autoritatea competentă a statului membru
poate autoriza derogarea de la anumite interdicții prevăzute în
regulament, dacă o astfel de derogare este necesară pentru a se evita
efectele negative asupra mediului sau distrugerea permanentă a valorii
licenței.
2012/0197 (NLE)
Propunere comună de
REGULAMENT AL CONSILIULUI
de modificare a Regulamentului (CE) nr. 267/2012
privind măsuri restrictive împotriva Iranului
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 215, 
având în vedere Decizia 2010/413//PESC a
Consiliului din 26 iulie 2010 privind măsuri restrictive împotriva Iranului[1], 
având în vedere propunerea comună a
Înaltului Reprezentant al Uniunii pentru afaceri externe și politica de
securitate și a Comisiei,
întrucât:
(1)       Regulamentul (UE) nr. 267/2012[2] pune în aplicare măsurile
prevăzute în Decizia 35/2012/PESC de modificare a Deciziei 413/2010/PESC
privind măsuri restrictive împotriva Iranului[3]. 
(2)       Pentru protejarea mediului, a
sănătății și a siguranței lucrătorilor, este
necesar să se prevadă că autoritățile competente ale
statelor membre pot adopta toate măsurile pe care le consideră
necesare pentru a asigura că sunt respectate obligațiile legale cu
privire la sănătatea și la siguranța lucrătorilor,
precum și la protecția mediului. În cazuri de urgență, unui
stat membru trebuie să i se permită să adopte astfel de măsuri
fără o notificare prealabilă, cu condiția ca ulterior
statul membru respectiv să notifice celelalte state membre și
Comisia, în cel mai scurt timp. 
(3)       În cazul în care un stat
membru a acordat o licență pentru desfășurarea
activităților de exploatare a hidrocarburilor unei persoane,
entități sau organism desemnat înainte ca persoana, entitatea sau
organismul respectiv să fi fost desemnat, autoritatea competentă a
statului membru poate autoriza derogarea de la anumite interdicții
prevăzute în Regulamentul (UE) nr. 267/2012, dacă o astfel de
derogare este necesară pentru a se evita efectele negative asupra mediului
sau distrugerea permanentă a valorii licenței,
ADOPTĂ PREZENTUL REGULAMENT:
Articolul 1
Regulamentul (UE) nr. 267/2012 se
modifică după cum urmează:
(1)                   
Articolul 43 alineatul (3) se înlocuiește cu
următorul text:
„3. Statul membru în cauză notifică
celorlalte state membre și Comisiei, cu cel puțin zece zile
lucrătoare înainte de autorizare, decizia sa menționată la
alineatul (1) și intenția sa de a acorda autorizația. În cazul
în care în Uniune există o amenințare asupra mediului și/sau
asupra sănătății și siguranței lucrătorilor
din Uniune care necesită o acțiune urgentă, statul membru în
cauză poate acorda o autorizație fără notificare
prealabilă și informează celelalte state membre și Comisia
în termen de trei zile lucrătoare după acordarea autorizației.”
(2)                   
Se introduce următorul articol 43a:
„Articolul 43a
1. Prin derogare de la articolele 8 și 9,
articolul 17 alineatul (1) în ceea ce privește persoana, entitatea sau
organismul din Iran menționat la articolul 17 alineatul (2) litera (b),
articolul 23 alineatele (2) și (3), în măsura în care se referă
la persoane, entități sau organisme incluse în lista din anexa IX,
articolele 30 și 35, autoritățile competente ale unui stat
membru pot autoriza, în condițiile pe care le consideră adecvate,
activitățile legate de explorarea sau exploatarea hidrocarburilor în
cadrul Uniunii, întreprinse în baza unei licențe pentru
desfășurarea activității de explorare sau exploatare emise
de un stat membru unei persoane, entități sau organism inclus în
anexa IX, dacă se respectă următoarele condiții:
(a)         
licența pentru explorarea sau exploatarea de
hidrocarburi în interiorul Uniunii a fost emisă înainte de data la care
s-a desemnat persoana, entitatea sau organismul menționat în anexa IX;
(b)         
autorizația este necesară pentru a se
evita orice daune aduse mediului în Uniune sau pentru a se preveni distrugerea
permanentă a valorii licenței, dacă un stat membru preia
gestionarea administrativă temporară a licenței și/sau a
conductei și a infrastructurii folosite în legătură cu
activitatea care face obiectul licenței, cu titlu temporar, în
conformitate cu legislația națională aplicabilă.
2. Derogarea prevăzută la alineatul (1)
se acordă exclusiv pentru perioada necesară și valabilitatea
acesteia nu depășește perioada de valabilitate a licenței
emise persoanei, entității sau organismului menționat la anexa
IX. În cazul în care autoritatea competentă consideră că este
necesară subrogarea la contracte sau prevederea de indemnizații,
perioada de valabilitate a derogării nu depășește 5 ani. 
3. Statul membru în cauză notifică
celorlalte state membre și Comisiei, cu cel puțin 10 zile
lucrătoare înainte de autorizare, intenția sa de a acorda
autorizația. În cazul unei amenințări asupra mediului în Uniune
care necesită o acțiune urgentă pentru prevenirea daunelor
asupra mediului, statul membru în cauză poate acorda o autorizație fără
o notificare prealabilă și informează celelalte state membre
și Comisia în termen de trei zile lucrătoare de la acordarea
autorizației.”
(3)                   
În titlul anexei X se adaugă trimiterea la
articolul 43a.
Articolul 2 
Prezentul regulament intră în vigoare în
ziua următoare datei publicării în Jurnalul Oficial al Uniunii
Europene.
Prezentul regulament este obligatoriu
în toate elementele sale și se aplică direct în toate statele membre.
Adoptat la Bruxelles,
                                                                       Pentru
Consiliu,
                                                                       Președintele
[1]               JO L 195, 27.7.2010, p. 39.
[2]               JO L 88, 24.3.2012, p. 1.
[3]               JO L 19, 24.1.2012, p. 22.